**Bilsportboka.no – GENERELLE BESTEMMELSER**

### 3.5 Tilleggsregler og deres innhold

**3.5.1**For alle konkurranser må det utarbeides tilleggsregler. Tilleggsreglene må inneholde følgende opplysninger:
**a)**      Arrangøren(e)s navn.
**b)**      Navn, art og beskrivelse av konkurransen.
**c)**      Anførsel om at konkurransen holdes i samsvar med Det Internasjonale Sportsreglement og Det Nasjonale Sportsreglement for Norge.
**d)**      Arrangørlisensnummer.
**e)**     Sportskomiteens sammensetning og adresse.
**f)**       Tid og sted for konkurransen, samt arrangørens telefonnummer stevnedagen.
**g)**      En detaljert beskrivelse av konkurransen (konkurransens lengde, klasseinndeling, hvilke kategorier av biler som kan delta, tillatt drivstoff, eventuelt minimumskrav eller begrensning av deltagerantallet etc.).
**h)**      Alle nødvendige opplysninger angående anmeldelser (hvor og hvordan de mottas, fra hvilken dato og hvilket klokkeslett de kan mottas og når anmeldelsesfristen går ut, anmeldelsesgebyr samt påminnelse om fremgangsmåten ved forfall og valg av konkurranse.)
**i)**      Alle nødvendige opplysninger om forsikringer.
**j)**      Dato og tid for starten, samt startmåten.
**k)**     Påminnelser angående gjeldende reglement, spesielt nødvendige lisenser.
**l)**       Opplysninger om premiering.
**m)**   En påminnelse om lydbegrensning.
**n)**      Ved hastighetsløp, tid og sted for førermøte.
**o)**      Tid og sted for publisering av resultater og juryavgjørelser.  Dersom det ikke er mulig å publisere offisielle resultater innen oppgitt tidspunkt, skal arrangøren publisere hvorfor samt oppgi nytt tidspunkt.
**p)**      Beskrive hvor og når den offisielle oppslagstavlen er tilgjengelig.
**q)**      Ved arrangørreklame, reklamens art, plassering og pris for frikjøp.
**r)**       En påminnelse om gjeldende reglements bestemmelser angående protester.
**s)**      Navnene på konkurransens jurymedlemmer, løpsleder og teknisk kontrollør.
**t)**       Beskrivelse av forhold som vil bli bedømt av faktadommere.
**u)**      Opplysninger om arrangørens miljøansvarlig og miljøtiltak.
**v)**      Bestemmelser dersom konkurransen skal kunne utsettes eller avlyses.

### 3.6  Endring av tilleggsreglene

**3.6.1** Endring av tilleggsreglene må ikke foretas etter det tidspunkt anmeldelser til konkurransen kan mottas. I så fall må alle de anmeldere som allerede har innlevert sine anmeldelser erklære seg enig i dette, eller etter beslutning av juryen. Kun dersom det foreligger en forhåndsgodkjenning fra NBF kan arrangøren gjøre endringer i tilleggsreglene med hensyn til sikkerhet eller effektiv gjennomføring av stevnet, frem til starten av gjeldende konkurranse. (Se 2.1.7 a.)